Haderslev Domkirke - også kaldet Vor Frue Kirke - ligger omtrent på det højeste punkt i Haderslev by. 
Den første kendte kirkebygning på stedet var en romansk kvaderstenskirke. Den var utvivlsomt bygget omkring midten af 1100-tallet, men blev ødelagt omkring hundrede år senere under kampene mellem Erik Plovpenning og Abel i 1247. En ny teglstenskirke i romansk-gotisk stil blev tilsyneladende opført kort tid efter. Denne kirke er senere blevet ombygget flere gange, blandt andet i 1270, og omkring samme tidspunkt fik den status af kollegiatkirke og hørte under Slesvig Stift.
I perioden 1420-40 blev kirken bygget meget om i ambition om at skabe en stor gotisk katedral. Ved en stor brand i 1627 i byen led kirken store ødelæggelser og blev ikke genopført i fuldt omfang. Den var dog stadig god nok til at blive domkirke i Haderslev Stift, der blev oprettet efter genforeningen i 1920.
Domkirken er kendetegnet ved blandt andet et højkor på 22 meter og tre korvinduer på næsten 16 meter. Døbefonten stammer fra 1485, mens prædikestolen stammer fra 1636. Orglets facade stammer fra 1652, mens det nuværende orgel er fra 1948. ("Læs mere..")
